Okuziikibwa kw’omusambi w’omupiira Omubulaziiru Pele. Munnansi wa Brazil, Edson Arantes Do Nasimento eyakazibwako erya Pele yava mu bulamu bw’ensi eno nga abiri mu mwenda Ntenvu omwaka nkumi bbiri abiri mu ebiri ng’aweza emyaka kinaana mu ebiri. Ono yamanyibwa nnyo ng’omuzannyi w’omupiira gw’ebigere akyasinze okugusamba mu nsi yonna. Yafa bulwadde bwa mutima n’ensigo. Bazannyi banne bangi nga Cristiano Ronaldo, Neymar Santos Junior, Lionel Messi, Kylian Mbappe kw’ossa abayimbi n’abazannyi ba film, n’abakulembeze b’amawanga bangi be beetaba mu kumukungubagira wamu n’okumuziika. Ppulezidenti wa Brazil eyali asiibula, Jair Bolsanaro yalangirira ennaku ssatu nnambirira ez’okukungubaga mu ggwanga lyonna. Bendera z’ensi bibiri mu kkumi n’emu nga bano be bammemba b’ekibiina ekifuga omuzannyo gw’omupiira gw’ebigere zaali zeewuubira wakati wa mirongooti ssaako ne ku kitebe ky’ekibiina kino e Switzerland mu kibuga Zurich. Omubiri gwa Pele gwaleetebwa mu ssanduuko eyali ezingiddwa mu bbendera za Brazil ne ttiimu ya Santos abantu okugukubako ekimunye nga bbiri Gatonnya omwaka nkumi bbiri mu abiri mu esatu. Enkumi n’enkumi z’abantu beeyiwa ku nguudo okubaawo ng’asabirwa okutuuka enkeera nga ssatu omwezi ogwo ng’abantu abasinga baali beenaanise emijoozi gya ttiimu y’eggwanga lya Brazil ne Santos, kkiraabu Pele gye yasambiranga. Namwandu, Marcia Aoki ssaako mulekwa Edinho wamu ne ppulezidenti w’ekibiina ky’omupiira mu nsi yonna, Gianni Infantino ssaako pulezidenti wa Brazil eyali yaakalayira, Luiz Inacio Lula Da Silva, bonna baaliwo nnyo Pele ng’aziikibwa mu Memorial Necropole Ecumenica oluvannyuma lw’okukumba. Ku muliraano e Rwanda, omugenzi yabbulwamu ekisaawe kya Kigali era nga ppulezidenti w’ekibiina ky’omupiira mu nsi yonna, Gianni Infantino ne pulezidenti wa Rwanda, Paul Kagame bennyini be baakola omukolo ogwo mu Mugulansigo nkumi bbiri mu abiri mu esatu ng’olukiiko lw’ekibiina ekitwala omupiira mu nsi yonna olw’omulundi ogwa nsanvu mu esatu lutudde. Mu ggwanga lya Portugal mu mwezi Gwokuna omwaka oguwedde, erinnya Pele lyatongozebwa okutegeeza ekintu ekitawunyikamu, eky’enjawulo, era ekitageraageranyizika oluvannyuma lw’abantu emitwalo abiri mu etaano okukisemba ne bassaako emikono.